מרכז הצפייה ביד ושם יעניק זו השנה החמישית את פרס אבנר שלו יו"ר יד ושם במסגרת פסטיבל הקולנוע ירושלים כחלק מהקטגוריה "החוויה היהודית". בשנה שעברה זכה בפרס הסרט הגרמני "כישלון אנושי" של הבמאי מיכאל ורהובן. הפרס, בתרומתם של מיכאלה ולאון קונסטנטינר, עומד על סך 10,000 ₪ לסרט שמביא למסך סיפור ייחודי בנושא השואה, ונותן לו ביטוי קולנועי יוצא דופן.
יו"ר יד ושם אבנר שלו: "אחד הסרטים המועמדים לפרס נבחר לפתוח את הפסטיבל השנה. מרכז הצפייה ביד ושם, העוקב אחר העשייה הקולנועית בנושא השואה בארץ ובעולם, למד כי נושא השואה מאתגר יוצרי קולנוע מרחבי העולם ומהווה יריעה רחבה ליצירה. הקטלוג הממוחשב של מרכז הצפייה גדל בקצב גובר משנה לשנה. הקטלוג מאפשר גישה נוחה למאגר הסרטים באופן שינציחו את הזיכרון החזותי של השואה לעולם".
הסרטים המועמדים בתחרות יו"ר יד ושם: נקודת איסוף (רוז בוש, צרפת-גרמניה-הונגריה); דו"ח קארסקי (קלוד לנצמן, צרפת); ילדה יהודיה משנחאי (וואנג טיאניון, סין); קברט ברלין (פביאן רוסו-לנואר, גרמניה-צרפת).
במסגרת הפסטיבל תיערך בחסות מרכז הצפייה של יד ושם ביום חמישי, 15.7.10, בשעה 17:45 (אולם 3, סינמטק ירושלים) הקרנה מיוחדת לסרט "נירנברג – שיעור להיום" משנת 1948 שעבר לאחרונה רסטורציה. הסרט הופק בהזמנת מחלקת המלחמה של ממשלת ארצות הברית והצבא האמריקני, וביים אותו סטיוארט שולברג, ששירת ביחידת ההסרטה בפיקודו של הבמאי ההוליוודי ג'ון פורד. מסיבות פוליטיות הסרט מעולם לא הוקרן בארצות הברית וזכה להפצה מוגבלת בלבד בגרמניה. שישים שנים לאחר מכן בתו של הבמאי, סנדרה שולברג, יחד עם ג'וש ואלצקי והמפיק האחראי לאון קונסטניטנר ערכו רסטורציה קפדנית לסרט, והוא יוקרן בפעם הראשונה בארץ. לאחר ההקרנה יתקימו הרצאות קצרות בנושא ההתייחסות לשואה במשפטי נירנברג ובמדיניות ארה"ב לאחר מלה"ע ה-2. בהנחיית מנהל הספריות ביד ושם ד"ר רוברט רוזט ובהשתתפות: פרופ' שלמה אהרונסון- האוניברסיטה העברית; ד"ר בועז כהן- המכללה האקדמית גליל מערבי; גב' סנדרה שולברג- מפיקת הרסטורציה ובתו של הבמאי סטיוארט שולברג.